Author: Hucikova
Company: MS SR

PREDKLADACIA SPRÁVA

Návrh zákona, ktorým sa mení a dopĺňa Občiansky zákonník v znení neskorších predpisov, sa predkladá na základe uznesenia vlády SR č. 355/2000 a Plánu legislatívnych úloh vlády SR na rok 2000.

Cieľom navrhovanej úpravy je zabezpečiť ochranu práv prenajímateľov – vlastníkov domu alebo bytu, zachovať práva nájomcov, ktorí si svedomite plnia svoje povinnosti vyplývajúce z nájomného vzťahu a umožniť účinnejší postih voči tým nájomcom, ktorí porušujú svoje povinnosti, najmä tým, že neplatia nájomné, poškodzujú prenajatý byt alebo sústavne narušujú pokojné bývanie ostatných nájomcov. 

Podstatná zmena oproti platnému právnemu stavu spočíva v tom, že sa mení spôsob zániku nájmu bytu výpoveďou, upresňujú sa jednotlivé dôvody výpovede z nájmu bytu, vypúšťajú sa tie výpovedné dôvody, ktoré sú z časového hľadiska prekonané a mení sa úprava zabezpečenia bytovej náhrady. 

Návrh zákona bol zaslaný na medzirezortné pripomienkové konanie. Stanovisko bez pripomienok zaslali:

1.	Ministerstvo pre správu a privatizáciu národného majetku SR
2.	Ministerstvo zahraničných vecí SR 
3.	Ministerstvo pôdohospodárstva SR
4.	Ministerstvo životného prostredia SR
5.	Ministerstvo výstavby a regionálneho rozvoja SR
6.	Ministerstvo hospodárstva SR
7.	Úrad priemyselného vlastníctva SR
8.	Úrad pre normalizáciu, metrológiu a skúšobníctvo SR
9.	Úrad jadrového dozoru SR
10.	Úrad geodézie, kartografie a katastra SR
11.	Úrad vlády SR – sekcia kontroly
12.	Štatistický úrad SR
13.	Najvyšší kontrolný úrad SR 
14.	Konfederácia odborových zväzov SR 

Úrad bezpečnosti práce SR nezaslal pripomienky ani ku dňu, kedy boli práce na návrhu zákona pred jeho predložením vláde ukončené.

	Pripomienky legislatívno-technického charakteru, ako aj vecné pripomienky, ktoré svojím obsahom neboli v rozpore s koncepciou predkladateľa, sú v predloženom návrhu zákona zohľadnené. Predkladateľ však neakceptoval zásadnú pripomienku uplatnenú zo strany Ministerstva práce, sociálnych vecí a rodiny SR, ktorou Ministerstvo práce, sociálnych vecí a rodiny SR vyjadrilo nesúhlas so zmenou ustanovenia § 711 ods. 1 OZ, t. j. s vypustením privolenia súdu k výpovedi z nájmu bytu. Ministerstvo spravodlivosti SR trvá na zmene vyššie uvedeného ustanovenia z nasledujúcich dôvodov:

1.	Navrhovaná zmena zániku nájmu bytu výpoveďou korešponduje s cieľom predloženej novely Občianskeho zákonníka, ktorý stanovila vláda SR schválením Koncepcie rozvoja bytovej výstavby (uznesenie vlády č. 1026/1999) a Koncepcie štátnej bytovej politiky do roku 2006 s výhľadom do roku 2010 (uznesenie vlády č. 355/2000), t. j. s odstránením nadmernej ochrany nájomcu bytu vo vzťahu k prenajímateľovi. 
	
2.	V rámci prípravy návrhu zákona Ministerstvo spravodlivosti SR požiadalo ministerstvá, ktorých pôsobnosť súvisí s bytovou problematikou, ako aj krajské súdy o zaslanie ich podnetov a návrhov na novelizáciu Občianskeho zákonníka. Viaceré podnety sa týkali úpravy výpovede z nájmu bytu, konkrétne zrušenia privolenia súdu k výpovedi z nájmu bytu. 

Vzhľadom na to, že sa zásadnú pripomienku Ministerstva práce, sociálnych vecí a rodiny SR nepodarilo odstrániť ani na rokovaní zvolanom na úrovni ministrov, návrh zákona, ktorým sa mení a dopĺňa Občiansky zákonník v znení neskorších predpisov, sa predkladá na rokovanie vlády SR s jedným rozporom. 

Na základe výsledkov rokovania Legislatívnej rady vlády SR zo dňa 19. septembra 2000 o vládnom návrhu zákona o ochrane pred legalizáciou príjmov z trestnej činnosti a o zmene a doplnení niektorých zákonov sa navrhuje doplniť  Občiansky zákonník v  ôsmej časti “Záväzkové právo”, XIV. hlave upravujúcej vklady.  

Návrh zákona bol prerokovaný na zasadnutí Legislatívnej rady v dňoch 23. a 30. januára 2001. LRV navrhla vypustiť v § 710 ods. 2 druhú vetu, ktorou sa navrhuje vyňať byty spod pôsobnosti ustanovenia § 676 ods. 2, podľa ktorého dochádza priamo zo zákona k obnoveniu nájomnej zmluvy dojednanej na dobu určitú, ak nájomca užíva vec aj po skončení nájmu a prenajímateľ proti tomu nepodá návrh na vydanie veci alebo vypratanie nehnuteľností na súde do 30 dní, s čím navrhovateľ nesúhlasí. Dôvodom úpravy je dôslednejšie rešpektovanie zásady zmluvnej voľnosti vo vzťahu medzi nájomcom a prenajímateľom. Preto sa návrh predkladá na rokovanie s rozporom s Legislatívnou radou vlády Slovenskej republiky.